Απόφαση της Επιτροπής

της 20ής Δεκεμβρίου 2000

για την έγκριση του κοινοτικού πλαισίου στήριξης για τις κοινοτικές διαρθρωτικές παρεμβάσεις στην περιφέρεια της Βόρειας Ιρλανδίας που τυγχάνει μεταβατικής στήριξης δυνάμει του στόχου αριθ. 1 στο Ηνωμένο Βασίλειο

[κοινοποιηθείσα υπό τον αριθμό Ε(2000) 4284)]

(Το κείμενο στην αγγλική γλώσσα είναι το μόνο αυθεντικό)

(2002/323/ΕΚ)

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

τον κανονισμό (ΕΚ) αριθ. 1260/1999 του Συμβουλίου, της 21ης Ιουνίου 1999, περί γενικών διατάξεων για τα διαρθρωτικά ταμεία(1), και ιδίως το άρθρο 15 παράγραφος 4,

Μετά από διαβούλευση με την επιτροπή ανάπτυξης και ανασυγκρότησης των περιφερειών, την επιτροπή που προβλέπεται στο άρθρο 147 της συνθήκης, την επιτροπή γεωργικών διαρθρώσεων και αγροτικής ανάπτυξης και την επιτροπή διαρθρώσεων στους τομείς της αλιείας και της υδατοκαλλιέργειας,

Εκτιμώντας τα ακόλουθα:

(1) Στα άρθρα 13 και επόμενα του τίτλου II του κανονισμού (ΕΚ) αριθ. 1260/1999, καθορίζεται η διαδικασία εκπόνησης και υλοποίησης των κοινοτικών πλαισίων στήριξης.

(2) Το άρθρο 15, παράγραφοι 1 και 2, του κανονισμού (ΕΚ) αριθ. 1260/1999 προβλέπει ότι το κράτος μέλος υποβάλλει στην Επιτροπή, μετά από διαβούλευση με τους εταίρους που αναφέρονται στο άρθρο 8 του εν λόγω κανονισμού, ένα αναπτυξιακό σχέδιο, του οποίου το περιεχόμενο διευκρινίζεται στο άρθρο 16 του ανωτέρω κανονισμού.

(3) Δυνάμει του άρθρου 15 παράγραφος 4 του κανονισμού (ΕΚ) αριθ. 1260/1999, η Επιτροπή, με βάση τα υποβληθέντα από τα κράτη μέλη σχέδια περιφερειακής ανάπτυξης και στο πλαίσιο της εταιρικής σχέσης, όπως ορίζεται στο άρθρο 8 του εν λόγω κανονισμού, καταρτίζει ένα κοινοτικό πλαίσιο στήριξης, σε συμφωνία με το οικείο κράτος μέλος.

(4) Η κυβέρνηση του Ηνωμένου Βασιλείου υπέβαλε στην Επιτροπή, στις 15 Νοεμβρίου, ένα έγκυρο σχέδιο περιφερειακής ανάπτυξης για τη Βόρεια Ιρλανδία, που τυγχάνει μεταβατικής στήριξης δυνάμει του στόχου αριθ. 1, σύμφωνα με το άρθρο 6 παράγραφος 1 του κανονισμού (ΕΚ) αριθ. 1260/1999. Το σχέδιο αυτό περιλαμβάνει τα στοιχεία τα οποία αναφέρονται στο άρθρο 16 του ανωτέρω κανονισμού, και ιδίως μια περιγραφή των προτεραιοτήτων που επελέγησαν, καθώς και ένδειξη της χρηματοδοτικής συμμετοχής του Ευρωπαϊκού Ταμείου Περιφερειακής Ανάπτυξης (ΕΤΠΑ), του Ευρωπαϊκού Κοινωνικού Ταμείου (ΕΚΤ), του Ευρωπαϊκού Γεωργικού Ταμείου Προσανατολισμού και Εγγυήσεων (ΕΓΤΠΕ), τμήμα Προσανατολισμού, και του χρηματοδοτικού μέσου προσανατολισμού της αλιείας (ΧΜΠΑ), καθώς και των λοιπών χρηματοδοτικών μέσων που έχουν προταθεί για την υλοποίηση του σχεδίου.

(5) Το κοινοτικό πλαίσιο στήριξης καταρτίστηκε σε συμφωνία με το οικείο κράτος μέλος στο πλαίσιο της εταιρικής σχέσης.

(6) Η Επιτροπή βεβαιώθηκε ότι το κοινοτικό πλαίσιο στήριξης καταρτίστηκε σύμφωνα με την αρχή της προσθετικότητας.

(7) Σύμφωνα με το άρθρο 10 του κανονισμού (ΕΚ) αριθ. 1260/1999, η Επιτροπή και το κράτος μέλος καλούνται να διασφαλίσουν, τηρώντας την αρχή της εταιρικής σχέσης, το συντονισμό μεταξύ των παρεμβάσεων των ταμείων και εκείνων της Ευρωπαϊκής Τράπεζας Επενδύσεων (ΕΤΕπ) και των λοιπών υφιστάμενων χρηματοδοτικών μέσων.

(8) Η ΕΤΕπ έχει συμπράξει στην εκπόνηση του κοινοτικού πλαισίου στήριξης σύμφωνα με τις διατάξεις του άρθρου 15 παράγραφος 4 του κανονισμού (ΕΚ) αριθ. 1260/1999.

(9) Η διαθέσιμη χρηματοδοτική συμμετοχή της Κοινότητας, για το σύνολο της περιόδου προγραμματισμού, καθώς και η ετήσια κατανομή της, εκφράζονται σε ευρώ. Η ετήσια κατανομή πρέπει να συμβιβάζεται με τις ισχύουσες δημοσιονομικές προοπτικές. Σύμφωνα με τις διατάξεις του άρθρου 7 παράγραφος 7 του κανονισμού (ΕΚ) αριθ. 1260/1999, η κοινοτική συμμετοχή έχει ήδη αποτελέσει αντικείμενο ετήσιας τιμαριθμικής προσαρμογής κατά 2 %. Σύμφωνα με το άρθρο 7 παράγραφος 7 και το άρθρο 44 παράγραφος 2 του εν λόγω κανονισμού, η κοινοτική συμμετοχή δύναται να επανεξετασθεί στα μέσα της περιόδου προγραμματισμού και όχι αργότερα από τις 31 Μαρτίου 2004, προκειμένου να ληφθεί υπόψη το πραγματικό επίπεδο του πληθωρισμού και η κατανομή του αποθεματικού επίδοσης.

(10) Κατόπιν συμφωνίας με το ενδιαφερόμενο κράτος μέλος, πρέπει να προβλεφθεί η προσαρμογή της χρηματοδοτικής κατανομής μεταξύ των προτεραιοτήτων του εν λόγω κοινοτικού πλαισίου στήριξης, εντός ορισμένων ορίων, στις πραγματικές απαιτήσεις που εκφράζονται από το ρυθμό της επιτόπου υλοποίησης,

ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

Άρθρο 1

Εγκρίνεται το κοινοτικό πλαίσιο στήριξης για τις κοινοτικές διαρθρωτικές παρεμβάσεις που τυγχάνουν μεταβατικής στήριξης δυνάμει του στόχου αριθ. 1 στην περιφέρεια της Βόρειας Ιρλανδίας, στο Ηνωμένο Βασίλειο, για την περίοδο από την 1η Ιανουαρίου 2000 έως τις 31 Δεκεμβρίου 2006.

Άρθρο 2

1. Σύμφωνα με το άρθρο 17 του κανονισμού (ΕΚ) αριθ. 1260/1999, το κοινοτικό πλαίσιο στήριξης περιλαμβάνει τα ακόλουθα στοιχεία:

α) τους άξονες προτεραιότητας που επιλέγονται για τη δράση των κοινοτικών διαρθρωτικών ταμείων, από κοινού με τα κράτη μέλη, τους ποσοτικοποιημένους ειδικούς στόχους τους, την εκ των προτέρων αξιολόγηση των αναμενόμενων επιπτώσεών τους και τη συνεκτικότητά τους με τις οικονομικές, κοινωνικές και περιφερειακές πολιτικές, καθώς και τη στρατηγική για την απασχόληση, του Ηνωμένου Βασιλείου.

Οι εν λόγω προτεραιότητες είναι οι ακόλουθες:

- Ειρήνη και συμφιλίωση

- Οικονομική ανάπτυξη και ανανέωση

- Απασχόληση, ανάπτυξη ανθρώπινου δυναμικού και κοινωνική ένταξη

- Ισόρροπη περιφερειακή, αστική και αγροτική ανάπτυξη

- Συνεργασία Βορρά-Νότου, καθώς και ευρύτερη συνεργασία·

β) συνοπτική περιγραφή των επιχειρησιακών προγραμμάτων που πρόκειται να υλοποιηθούν, συμπεριλαμβανομένων, ιδίως, των ειδικών στόχων και των προτεραιοτήτων που έχουν επιλεγεί·

γ) το ενδεικτικό σχέδιο χρηματοδότησης που προσδιορίζει, για κάθε άξονα προτεραιότητας και για κάθε έτος, τη χρηματοδοτική κατανομή που προβλέπεται για τη συμμετοχή κάθε ταμείου, ενδεχομένως δε και της ΕΤΕπ, καθώς και των λοιπών χρηματοδοτικών μέσων, συμπεριλαμβανομένου του συνολικού ποσού των επιλέξιμων δημόσιων χρηματοδοτήσεων και των κατ' εκτίμηση ιδιωτικών χρηματοδοτήσεων του Ηνωμένου Βασιλείου. Στο χρηματοδοτικό πρόγραμμα αναγράφονται χωριστά οι πιστώσεις που προβλέπονται για τις περιφέρειες που τυγχάνουν μεταβατικής στήριξης δυνάμει του στόχου αριθ. 1.

Η συνολική συμμετοχή των ταμείων που προβλέπεται ετησίως για το κοινοτικό πλαίσιο στήριξης συμβιβάζεται με τις εφαρμοστέες δημοσιονομικές προοπτικές·

δ) τις διατάξεις εφαρμογής του κοινοτικού πλαισίου στήριξης, οι οποίες περιλαμβάνουν την υπόδειξη διαχειριστικής αρχής και τις διατάξεις για τη συμμετοχή των εταίρων στις επιτροπές παρακολούθησης·

ε) την εκ των προτέρων επαλήθευση της τήρησης της προσθετικότητας και τις πληροφορίες σχετικά με τη διαφάνεια των χρηματικών ροών·

στ) τις πληροφορίες σχετικά με τις αναγκαίες πιστώσεις για την προπαρασκευή, την παρακολούθηση και την αξιολόγηση του κοινοτικού πλαισίου στήριξης και των επιχειρησιακών προγραμμάτων.

2. Στο ενδεικτικό σχέδιο χρηματοδότησης ορίζεται το συνολικό κόστος των αξόνων προτεραιότητας που έχουν επιλεγεί για την από κοινού δράση της Κοινότητας με το οικείο κράτος μέλος, που ανέρχεται σε 2109,503 εκατομμύρια ευρώ για το σύνολο της χρονικής περιόδου, καθώς και η χρηματοδοτική συμμετοχή των διαρθρωτικών ταμείων, που ανέρχεται σε 1315,495 εκατομμύρια ευρώ.

Η ανάγκη εθνικών πόρων ύψους 588,308 εκατομμυρίων ευρώ από το δημόσιο τομέα και 205,700 εκατομμυρίων ευρώ από τον ιδιωτικό, δύναται εν μέρει να καλυφθεί με κοινοτικά δάνεια από την Ευρωπαϊκή Τράπεζα Επενδύσεων και τα λοιπά δανειοδοτικά μέσα.

Η ενδεικτική προβλεπόμενη αρχική κατανομή της διαθέσιμης συνολικής κοινοτικής συνδρομής, μεταξύ των διαρθρωτικών ταμείων, είναι η ακόλουθη:

>ΘΕΣΗ ΠΙΝΑΚΑ>

3. Kατά την εκτέλεση του σχεδίου χρηματοδότησης, το συνολικό κόστος ή η κοινοτική χρηματοδότηση μιας συγκεκριμένης προτεραιότητας, δύναται να αναπροσαρμοστεί, κατόπιν συμφωνίας με το κράτος μέλος, κατ' ανώτατο όριο, κατά το 25 % της συνολικής κοινοτικής συμμετοχής για το κοινοτικό πλαίσιο στήριξης, κατά τη διάρκεια της περιόδου προγραμματισμού, υπό τον όρο ότι δεν υπερβαίνει τα 60 εκατομμύρια ευρώ, χωρίς να μεταβάλλεται η συνολική κοινοτική συμμετοχή που αναφέρεται στην παράγραφο 1.

Άρθρο 3

Η παρούσα απόφαση απευθύνεται στο Ηνωμένο Βασίλειο της Μεγάλης Βρετανίας και Βορείου Ιρλανδίας.

Βρυξέλλες, 20 Δεκεμβρίου 2000.

Για την Επιτροπή

Michel Barnier

Μέλος της Επιτροπής

(1) ΕΕ L 161 της 26.6.1999, σ. 1.